Prezidentka Zuzana Čaputová podpísala novelu zákona o tepelnej energetike
Podľa šéfa parlamentného hospodárskeho výboru Petra Kremského novela odstráni, aby centrálny dodávateľ tepla bez akéhokoľvek dôvodu blokoval konkurenciu na trhu, teda výstavbu domovej kotolne.
Novela by mala podľa jedného z jej predkladateľov, poslanca Milana Vetráka (OĽaNO), obmedziť počas stavebného konania dodávateľa tepla vo vydávaní stanoviska len na otázky, ktoré striktne ustanovuje zákon.
Novela zákona
Ministerstvo hospodárstva SR už v minulom roku pripravilo novelu zákona o tepelnej energetike, ktorá by zrušila takzvané teplárenské nevoľníctvo. Novelu zákona však v jeseni minulého roka stopol vtedajší premiér Igor Matovič.
Ten pritom ešte ako opozičný politik viackrát kritizoval teplárenskú novelu, ktorá dala veľkým výrobcom tepla právo veta v stavebnom konaní pri výstavbe domových kotolní.
Teplárenské nevoľníctvo
Zrušenie teplárenského nevoľníctva mali strany SaS aj OĽaNO vo svojich volebných programoch a je aj súčasťou programového vyhlásenia vlády.
Hneď po nástupe na ministerstvo hospodárstva nominanti SaS zahrnuli zrušenie teplárenského nevoľníctva aj do takzvaného "kilečka", teda súboru návrhov zákonov na rýchle presadenie.
Poslaneckú novelu zákona kritizovalo Ministerstvo životného prostredia SR, podľa ktorého môže prispieť k zhoršeniu kvality ovzdušia či poškodiť podnikateľské prostredie.